रुस वरीयताको पुछारमा
आयोजक रुसले सहभागी ३२ टिममा सबैभन्दा तल्लो वरीयतामा विश्वकपको सुरुआत गर्ने भएको छ । मे महिनामा जारी पछिल्लो फिफा वरीयतामा साउदी अरेबियाभन्दा रुस माथि रहेको थियो ।
मस्को — आयोजक रुसले सहभागी ३२ टिममा सबैभन्दा तल्लो वरीयतामा विश्वकपको सुरुआत गर्ने भएको छ । मे महिनामा जारी पछिल्लो फिफा वरीयतामा साउदी अरेबियाभन्दा रुस माथि रहेको थियो ।तर बिहीबार प्रकासित वरीयतामा आयोजक राष्ट्र ४ स्थान तल झर्दै ७० औं स्थानमा झरेको छ ।साउदी अरेबिया साबिककै ६७ औं स्थानमा छ । डिफेन्डिङ च्याम्पियन जर्मनीले शीर्ष वरीयतामा रहेर विश्वकपको सुरुआत गर्नेछ । ब्राजिल, बेल्जियम, पोर्चुगल, अर्जेन्टिना, स्विट्जरल्यान्ड, फ्रान्स क्रमश: दोस्रोदेखि सातौं स्थानमा यथावत स्थानमा छन् । पोल्यान्ड एक स्थान माथि उक्लँदै आठौं स्थानमा आइपुगेको छ । स्पेन १ स्थान तल झरेर १० औं स्थानमा पुगेको छ । इंग्ल्यान्ड र उरुग्वे १–१ स्थान माथि उक्लँदै क्रमश: १२ र १४ औं स्थानमा आइपुगेका छन् । इंग्ल्यान्डले विश्वकपको समूह चरणमा बेल्जियम, टयुनिसिया र पानामाको सामना गर्दैछ । फिफा वरीयतामा नवौं स्थानमा रहेका चिली, नेदरल्यान्ड्स (१७ औं), वेल्स (१८औं), इटाली (१९औं), र अमेरिका (२५औं) विश्वकपमा छनोट नै नहुन सकेका राष्ट्र हुन् ।